На пытанне, на чым грунтуецца фундамент іх сям’і, Віктар і Софія аднадушна адказваюць – на любові, даверы, уменні пацярпець адно аднаго, уступіць, не настойваць на сваім. Софія гаворыць, што апошняе слова – за мужам, таму што ён – галава сям’і, і гэты аўтарытэт у яго заслужаны. Дамачадцы яго шануюць, клапоцяцца аб ім. Віктар Анатольевіч працуе ў аддзеле па надзвычайных сітуацыях, узначальвае пажарны аварыйна-выратавальны пост № 15 у Любкаўшчыне. У яго пазменная работа, начныя дзяжурствы. І дома адпачываць яму няма калі. Разам са сваім бацькам Анатолем Генадзьевічам сваімі рукамі пабудавалі дом. Усе работы выканалі самі. Віктар і Софія не ўпускаюць момант выказаць удзячнасць за тое, што дзяржава аказала вялікую фінансавую падтрымку шматдзетнай сям’і з выдзяленнем крэдыту, які пагашаўся з нараджэннем кожнага дзіцяці і цяпер зведзены да нуля.